ምርታማ የአቮካዶ ችግኞችን ለአርሶ አደሮች ማሰራጨቱን ዞኑ አስታወቀ
አዲስ አበባ፡- በአጭር ጊዜ ውስጥ ጥቅም መስጠት የሚችሉ፣ ሰፊ ቦታን የማይዙና ዘመናዊ የተዳቀሉ የአቮካዶ ችግኞችን ለአርሶ አደሮች በስፋት ማሰራጨቱን የሀዲያ ዞን አስታወቀ:: ከሴፍቲኔት ጋር በመተባበር ከሦስት ሺ አራት መቶ በላይ ችግኞችን በማዳረስ ተጠቃሚ ሆነዋል። የሀዲያ ዞን የእርሻና ተፈጥሮ ሀብት ልማት የሆርቲካልቸር ዳይሬክቶሬት የሰብሎች ልማትና ጥበቃ ቡድን መሪ ወይዘሮ
ፋጡማ ተሰማ በተለይ ለአዲስ ዘመን እንደገለፁት፤ ከዚህ በፊት አርሶ አደሮች የሚጠቀሟቸው የአቮካዶ ዝርያዎች ብዙ ምርት የማይሰጡ፣
ጥቅም ለመስጠት ብዙ ጊዜን የሚወስዱ፣ ሰፊ ቦታን የሚይዙና ለመንከባከብ አመቺ ያልሆኑ ነበሩ:: እንዲሁም በውስጣቸው ያለው የኑትሪሽን
መጠንም አነስተኛ ነው:: በመሆኑም አርሶ አደሩ ከፍራፍሬ ምርቱ መጠቀም ያለበትን ሳይጠቀም ቆይቷል:: ዞኑ ያለውን ሁኔታ በመረዳት ከሦስት ዓመት ጀምሮ ከሲዳማ ዞን ዳሌ ወረዳ ከሚገኘው
የችግኝ ጣቢያ በርካታ ፍሬን የሚይዙ፣ ለመንከባከብ አስቸጋሪ ያልሆኑና በአጭር ጊዜ ውስጥ ጥቅም መስጠት የሚችሉ ሁለት ዓይነት የአቮካዶ ዘሮችን
«ሀስና ኢቲንገር» የተባሉ ችግኞችን በስፋት ለአርሶ አደሮች በማሰራጨት ተጠቃሚ ማድረግ ተችሏል:: በዚህ ዓመትም ከአስራ ስድስት
ሺ በላይ ዘመናዊ የአቮካዶ ችግኞችን ማሰራጨት እንደተቻለ ጠቅሰዋል:: እንደ ወይዘሮ ፋጡማ ገለፃ፤
በመሰራጨት ላይ ያሉት ችግኞች ፍሬያቸው በጣም ትልቅና ዘራቸው ደግሞ በጣም አነስተኛ በመሆኑ አንዱ አቮካዶ እስከ ግማሽ ኪሎ የሚመዝን
ምርት ይሰጣል:: በአጭር ጊዜ ውስጥ ጥቅም ከመስጠቱም በላይ በውስጡ ያለው ንጥረ ነገር መጠን ከፍተኛ ነው:: ሰፊ ቦታ ባለመያዙና
ለመንከባከብ አስቸጋሪ ባለመሆኑ ተፈላጊነቱ ከፍተኛ ነው:: አንድ አቮካዶ ብዙ የእንቁላል ጥቅሞችን መተካት ስለሚችል በቀላሉ ልጆቻቸውን
ከኳሻኩር በሽታ መከላከል ይችላሉ:: አርሶ አደሩም በሚቸገርበትና በማንኛውም ጊዜ መሸጥና መጠቀም በመቻሉ በብዙ ድካም ያመረተውን
እህል እንዲቆጥብ አድርጎታል:: ይህም ሁኔታ ከኢኮኖሚው ባሻገር ጤናማ ማህበረሰብን ለመፍጠር ያስችላል:: ከቅርብ ጊዜ ወዲህ በዞኑ በጃጁራ ወረዳ ላይ የአቮካዶ የችግኝ ጣቢያ በማዘጋጀት ለብዙ አርሶ አደሮች ለማዳረስ
የማዳቀል ሥራ እየተሰራ ነው ያሉት ኃላፊዋ በቀጣይ ዓመትም ለሁሉም አርሶ አደር ለእያንዳንዳቸው አምስት ችግኝ በማዳረስ በከፍተኛ
ሁኔታ ተጠቃሚ ለማድረግ ታስቦ እየተሰራ መሆኑን ተናግረዋል:: እንዲሁም በአመካ ወረዳ አቅም የሌላቸውን አርሶ አደሮች ቀጣይ ሕይወታቸውን
ለማሻሻል ከሴፍቲኔት ጋር በመተባበር ከሦስት ሺ አራት መቶ በላይ ችግኞችን በማዳረስ ተጠቃሚ ማድረግ እንደተቻለ ገልጸዋል::አዲስ ዘመን መስከረም 18/2012 ዓ.ም ሞገስ ፀጋዬ